স্কুলছাত্রী ধর্ষণ মামলায় ২ জনের যাবজ্জীবন...-606952 | কালের কণ্ঠ | kalerkantho
স্কুলছাত্রী ধর্ষণ মামলায় ২ জনের যাবজ্জীবন
কুষ্টিয়ায় স্কুলছাত্রীকে ধর্ষণের দায়ে দুই জনকে যাবজ্জীবন কারাদণ্ড দিয়েছেন আদালত। সেই সঙ্গে প্রত্যেককে ২০ হাজার টাকা জরিমানা করা হয়েছে। আজ সোমবার বেলা সাড়ে ১১টায় কুষ্টিয়ার অতিরিক্ত জেলা ও দায়রা জজ প্রথম আদালতের বিজ্ঞবিচারক মাহাম্মুদুল হক এ রায় দেন। এ সময় দণ্ডপ্রাপ্ত দুই আসামি আদালতে উপস্থিত ছিলেন। দণ্ডপ্রাপ্ত আসামিরা হলেন- কুমারখালী উপজেলার নন্দলালপুর এলাকার নাজমুল ও আজম ওরফে সাগর।
কুষ্টিয়া আদালতের পাবলিক প্রসিকিউটর (পিপি) অ্যাডভোকেট অনুপ কুমার নন্দী জানান, ২০১৫ সালে ২৮ আগস্ট কুষ্টিয়ার কুমারখালী উপজেলার নন্দলালপুর গ্রামের নাজমুল অটোরিকশাযোগে ওই গ্রামের এক স্কুলছাত্রীকে ঘুরতে যাওয়ার নাম করে কুষ্টিয়া শহরের কোর্টপাড়া এলাকার একটি বাড়িতে নিয়ে যায়।
পরে নাজমুল তার বন্ধু আজম ওরফে সাগরকে ডেকে নিয়ে ওই স্কুলছাত্রীকে ধর্ষণ করে। ওই ঘটনায় স্কুলছাত্রী বাদী হয়ে নাজমুল ও সাগরকে অভিযুক্ত করে কুমারখালী থানায় ধর্ষণের অভিযোগে মামলা করেন। মামলায় সাক্ষ্য প্রমাণিত হওয়ায় আদালত এ রায় প্রদান করেন। পরে তাদের জেলা কারাগারে পাঠানো হয়।